Euroopan tautienehkäisy- ja -valvontakeskus (ECDC) vahvistaa tänään kehyksen, jonka avulla jäsenvaltiot voivat tehdä näitä päätöksiä. Lähestymistavassa on tarkoitus määritellä tasot, jotka kuvastavat kunkin jäsenvaltion epidemiologista tilannetta. Näin voidaan tehdä simulaatioita, jotka havainnollistavat, kuinka paljon kullakin jäsenvaltiolla on liikkumavaraa keventää rajoituksia ilman, että vaarana on viruksen leviämisen uudelleen. Selkeät epidemiologiset ohjeelliset kynnysarvot helpottavat koordinointia, ennakoitavuutta ja avoimuutta. Aiempaa selkeämpi tieteellinen perusta auttaa ymmärtämään ja hallitsemaan toimenpiteiden lopettamisen yhteyttä covid-19-taudin esiintyvyyteen ja kuolleisuuteen rokotusvauhdin kiihtyessä. ECDC:n kehittämä interaktiivinen digitaalinen väline on valmis jäsenvaltioiden käyttöön huhtikuussa. Eri jäsenvaltiot voivat edelleen tehdä erilaisia valintoja eri aikoina sen suhteen, mitä rajoituksia sovelletaan ja mitä poistetaan, ja kehys auttaa niitä priorisoimaan näitä valintoja tarjoamalla yhteisen käsityksen todennäköisistä vaikutuksista.

Jäsenvaltioiden hallitusten määräämillä erilaisilla rajoituksilla – jotka koskevat liikkumista ja matkustamista, ystävien ja sukulaisten tapaamista, kouluja ja korkeakouluja, kauppoja, kulttuuritiloja, ravintoloita ja baareja – on ollut ratkaiseva vaikutus viruksen hallintaan. Tällaisten rajoitusten aikataulua ja valikoimaa koskevat valinnat ovat sekä olleet seurausta viruksen esiintyvyydestä että vaikuttaneet siihen. Viime vuoden kokemukset ovat osoittaneet, että on eduksi hallita tilannetta ennakoivasti sen sijaan, että reagoitaisiin hallitsemattomasti etenevään tilanteeseen. Tämä pätee myös, kun vähitellen arvioidaan rokotusten vaikutusta tartuntaketjujen katkaisemiseen ja infektioiden vähentämiseen. Näyttöön perustuva päätöksenteko, joka pohjautuu vahvoihin epidemiologisiin indikaattoreihin, on avainasemassa määritettäessä avautumisen oikeaa ajankohtaa, jolloin virus on riittävästi hallinnassa, jotta rajoituksia voidaan höllentää, ja vältetään rajoitusten kesto pidempään kuin on tarpeen.

Tässä tiedonannossa kehotetaan jäsenvaltioita ottamaan käyttöön koordinoitu lähestymistapa turvalliseen avautumiseen ja esitetään toimia ja välineitä tämän yhteisen tavoitteen saavuttamiseksi. Jokainen vaihe on tehokkaampi ja vakuuttavampi, jos se on osa koko EU:n laajuista turvallisen ja pysyvän avautumisen lähestymistapaa. Sen tavoitteena on poistaa rajoitukset yhteisellä toimenpidekokonaisuudella, jonka perustana on selkeä käsitys siitä, miten virus voidaan torjua tehokkaasti ja pysyvästi. Avautuminen on hitaampaa, kalliimpaa ja vähemmän kestävää, jos jäsenvaltiot eivät tee yhteistyötä. Lisäksi koordinoidulla Euroopan avautumisella varmistetaan sisämarkkinoiden jatkuvuus, joka liittyy erottamattomasti taloudelliseen ja sosiaaliseen elämään niin eurooppalaisille kuin niille, jotka ovat vuorovaikutuksessa heidän kanssaan kaupan ja talouden tai liikkuvuuden kautta. EU:n jäsenvaltioiden keskinäinen riippuvuus tarkoittaa, että niin kauan kuin tietyt jäsenvaltiot soveltavat rajoituksia, myös muiden jäsenvaltioiden mahdollisuudet onnistuneeseen avautumiseen ovat rajalliset.

Rajoituksia poistettaessa on otettava opiksi vuoden 2020 kokemuksista ja vältettävä lisäkustannuksia, joita koituu siitä, että rajoituksista toistuvasti luovutaan ja ne otetaan käyttöön uudestaan. Rajoituksia poistettaessa kaikkien vaiheiden toimien on oltava pysyviä, jotta voidaan saavuttaa kansalaisten luottamus ja luoda elpymiselle vakaa perusta. Yksi keskeisistä toimista on HERA Incubator -suunnitelma , jolla puututaan erityisesti riskiin siitä, että covid-19-tilanne huononee ja rokotteiden vaikutus heikkenee virusmuunnosten vuoksi.

EU:n kansalaisilla on perustellut syyt odottaa tilanteen paranevan. Erityisesti apua odotetaan rokotuksista. Rokottaminen on pääasiallinen keino torjua virusta, ja jo nyt on selvää näyttöä siitä, että rokotetuilla väestöryhmillä on merkittävä suoja tautia vastaan. EU:n ja jäsenvaltioiden vuonna 2020 tekemät investoinnit rokotteiden kehittämiseen ja tuotantoon sekä nyt käynnissä olevat toimet rokotteiden tuotannon ja EU:hun suuntautuvien toimitusten lisäämiseksi tuottavat tulosta: kaikkien jäsenvaltioiden rokotetarjonta lisääntyy, ja EU:ssa luvan saaneita rokotteita odotetaan saatavan 300 miljoonaa annosta lisää vuoden 2021 toisella neljänneksellä. Näiden rokotteiden nopea ja tehokas käyttöönotto jäsenvaltioissa on keskeinen tekijä, jonka avulla uusien tautitapausten määrä voi vähentyä ja joka määrittää, milloin ja miten rajoitukset voidaan poistaa. Hyvä hygienia ja lähikontaktien välttäminen ovat kuitenkin edelleen keskeisiä keinoja viruksen torjumiseksi, kunnes saavutetaan laaja rokotuskattavuus.

Covid-19-pandemian hallitseminen on edellyttänyt ennennäkemättömiä rajoituksia. Näistä rajoituksista aiheutuu edelleen suuri ja jatkuvasti nouseva hinta ihmisille, perheille, yhteisöille ja yrityksille. Tietyt jäsenvaltiot ovat laajentaneet tai asettaneet kokonaan uusia rajoituksia muunnosten aiheuttamien riskien vuoksi, mikä on aiheuttanut häiriöitä kansalaisille ja toimitusketjuille. Eri puolella sisämarkkinoita on luotava edellytykset turvalliselle ja koordinoidulle rajoitusten poistolle, jotta kansalaiset voivat taas käyttää kaikkia oikeuksiaan ja jotta taloudellinen ja yhteiskunnallinen toiminta voi käynnistyä jälleen. Tämä luo hyvän kansanterveystilanteen, jonka pohjalta voidaan käynnistää kansalaisten ja yritysten kipeästi tarvitsema elpyminen.

Covid-19-pandemian seuraavat kuukaudet edellyttävät tarkkaa tasapainoa. Virus on edelleen merkittävä uhka koko maailmassa. EU:n kansalaisiin ja terveydenhuoltojärjestelmiin kohdistuu edelleen paineita, ja uudet virusmuunnokset aiheuttavat uusia tautitapauksia. Samaan aikaan voidaan odottaa viruksen esiintyvyyden vähenevän huomattavasti, mikä parantaa mahdollisuuksia poistaa kansalaisia ja taloutta yhtä lailla rasittavat rajoitukset. Tässä tiedonannossa hahmotellaan tietä tasapainoiselle toimintalinjalle ja EU:n yhteiselle lähestymistavalle ja esitetään, mitä on syytä tehdä, jotta voimme nopeammin palata eurooppalaiseen elämäntapaamme, mutta turvallisesti ja kestävästi ja siten, että virus pysyy hallinnassa.

Yhteisesti sovitun kehyksen käyttäminen edistää prosessissa etenemistä jäsenvaltioiden keskinäisen luottamuksen pohjalta. Muutoin avautumista jarruttaa se, että jäsenvaltiot varovat muiden jäsenvaltioiden tilanteen mahdollista vaikutusta. Komissio kehottaa jäsenvaltioita hyväksymään tämän lähestymistavan ja toteuttamaan jatkotoimia nopeasti.

Yhteinen kehys voi myös lisätä kansalaisten luottamusta tehtyihin päätöksiin, mikä on ratkaisevan tärkeää, kun pandemiaväsymys tai liiallinen itsetyytyväisyys heikentävät sääntöjen noudattamista rokotusten edetessä. On myös hyvin tärkeää tehdä yhteistyötä puolueettoman tiedon tarjoamisessa ja tehokkaita rokotuskampanjoita jarruttavan disinformaatiotulvan torjumisessa.

3. EUROOPAN TURVALLINEN AVAUTUMINEN

Turvallinen paluu vapaaseen liikkuvuuteen

EU:n kansalaisille tärkeä osa rajoitusten poistamista on mahdollisuus käyttää jälleen oikeutta vapaaseen liikkuvuuteen ja muita perusoikeuksia kaikkialla EU:ssa. Kun epidemiologinen tilanne paranee riittävästi, koordinoidulla lähestymistavalla vapaaseen liikkuvuuteen varmistetaan, ettei avautuminen tapahdu liian nopeasti viruksen hallinnan kannalta. Kansalaisten on myös voitava käyttää oikeuksiaan täysin syrjimättömästi.

Komissio on hyväksymässä lainsäädäntöehdotusta yhteisestä kehyksestä digitaaliselle vihreälle todistukselle, joka kattaa saadut rokotukset, tehdyt testit ja sairastetun taudin. Näin otetaan käyttöön EU:n tason lähestymistapa tällaisten todistusten myöntämiseen, tarkastamiseen ja hyväksymiseen, jotta todistusten haltijat voivat käyttää oikeuttaan vapaaseen liikkuvuuteen EU:n sisällä. Samalla voidaan helpottaa EU:n lainsäädännön mukaisesti käyttöön otettujen covid-19-rajoitusten purkamista. Näin kaikilla EU:n kansalaisilla ja heidän perheenjäsenillään on mahdollisuus saada turvallinen ja yhteentoimiva todistus. Kaikkien jäsenvaltioiden on määrä hyväksyä todistus tarvittaessa riittäväksi todisteeksi, jotta voidaan luopua covid-19-taudin leviämisen hillitsemiseksi käyttöön otetuista vapaan liikkuvuuden rajoituksista, kuten karanteeni- tai testausvaatimuksista. On tärkeää korostaa, että myös henkilöiden, joilla ei ole tällaista todistusta, on edelleen voitava matkustaa, eikä todistuksen saaminen ole edellytys vapaata liikkuvuutta koskevan oikeuden tai muiden perusoikeuksien käyttämiselle. Todistuksiin on tärkeä voida luottaa, jotta ne hyväksytään yleisesti. Todistuksia voitaisiin käyttää tarkistettaessa, voivatko ihmiset matkustaa ilman, että heihin sovelletaan väliaikaisia rajoituksia, joita saatetaan asettaa viruksen leviämisen hillitsemiseksi, kuten testaamista saapumisen yhteydessä ja karanteenia. Paketti kattaa myös EU:n alueella laillisesti asuvat ja oleskelevat kolmansien maiden kansalaiset.

Tänään esitetty ehdotus on joustava ja yksinkertainen väline, jonka on tarkoitus olla saatavilla sekä sähköisenä että paperiversiona. Sen avulla yhden jäsenvaltion viranomaiset voivat tarvittaessa tarkastaa toisessa jäsenvaltiossa annetun todistuksen nopeasti, turvallisesti ja vaivattomasti. Todistuksessa annettaisiin vain vähimmäismäärä tietoja (esimerkiksi rokotuspäivämäärä, annettu rokote ja covid-19-testin tekopäivä). Jotta olisimme valmiina matkailun lisääntymiseen kesällä, ehdotus on käsiteltävä ja hyväksyttävä Euroopan parlamentissa ja neuvostossa nopeasti. Lähitulevaisuudessa komissio harkitsee myös, ehdottaako se muutoksia suositukseen koordinoidusta lähestymistavasta vapaan liikkuvuuden rajoittamiseen. Joka tapauksessa kaikkia poikkeuksia, jotka koskevat välttämätöntä matkustamista ja joita on suositeltu esimerkiksi kausi-, kuljetus- ja rajatyöntekijöitä varten, olisi sovellettava edelleen. Tavaraliikenteen ”vihreitä kaistoja” koskevia periaatteita on sovellettava edelleen kaikilta osin aina, kun sisärajatarkastukset otetaan viimeisenä keinona väliaikaisesti uudelleen käyttöön.

Digitaalisia vihreitä todistuksia koskevan lainsäädännön täytäntöönpano edellyttää myös sopivaa teknistä kehystä, joka määritellään EU:n tasolla ja otetaan käyttöön jäsenvaltioiden tasolla. Näin voitaisiin varmistaa yhteentoimivuus ja henkilötietojen suojan noudattaminen kaikilta osin. Tämä työ olisi saatava päätökseen ja järjestelmä käyttöön kesäkuun puoliväliin mennessä. Teknisessä kehyksessä otetaan huomioon maailmanlaajuiset pyrkimykset matkustusrajoitusten lieventämiseksi. Yhteentoimivuus Maailman terveysjärjestön (WHO) kehittämien järjestelmien kanssa olisi huomioitava alusta alkaen. Tekninen kehys antaa myös mahdollisuuden lisätä kolmansissa maissa myönnetyt yhteensopivat todistukset samaan järjestelmään. Digitaalista vihreää todistusta koskeva ehdotus on riittävän joustava, jotta siinä voidaan ottaa huomioon uusi tieteellinen näyttö ja ohjeistus, kun saadaan lisää tietoa rokotusten ja uusien muunnosten vaikutuksista ja siitä, kuinka hyvä suoja infektiosta toipuneilla ihmisillä on.

Komissio on myös hyväksymässä rinnakkaista ehdotusta, joka koskee digitaalisen vihreän todistuksen myöntämistä jäsenvaltioissa laillisesti asuville tai oleskeleville kolmansien maiden kansalaisille, joilla on oikeus matkustaa EU:n sisällä . Matkustaminen EU:ssa helpottuisi, jos tällaisella kolmannen maan kansalaisella on todistus, joka on riittävän luotettava todiste rokottamisesta tai joka on annettu digitaalisen vihreän todistuksen luotettavuuskehyksen kanssa yhteentoimivan järjestelmän mukaisesti.

Tärkeä osa avautumista on kolmansien maiden kansalaisten turvallinen matkustaminen EU:hun. Turismi ja muu matkailu EU:n ulkopuolelta kuuluvat merkittävällä tavalla EU:n avoimuuteen. Niissä olisi pyrittävä samaan turvallista avautumista koskevaan tavoitteeseen kuin muussakin toiminnassa. Tällainen kehys on jo annettu suosituksessa maista, joissa epidemiologinen tilanne on sellainen, että EU:hun suuntautuva muu kuin välttämätön matkustaminen on mahdollista. Neuvoston olisi seurattava tarkkaavaisesti tilanteen kehittymistä EU:n ulkopuolisissa maissa ja erityisesti niissä maissa, joissa covid-19-taudin voidaan todeta vähentyneen kestävästi esimerkiksi laajoilla rokotuksilla, joissa on käytetty tehokkaiksi osoitettuja rokotteita. Toinen tärkeä tekijä olisi se, että kolmannessa maassa olisi vain vähän huolta aiheuttavia virusmuunnoksia.

Komissio seuraa nyt suosituksen toimivuutta tarkasti ja ehdottaa siihen muutoksia tapahtuneen kehityksen mukaisesti. Näitä voisivat olla muutokset, joilla otetaan huomioon digitaalinen vihreä todistus sekä WHO:n ja Kansainvälisen siviili-ilmailujärjestön maailmanlaajuisesti toteuttamat aloitteet. Muutokset voivat aikanaan helpottaa rajoitusten mukauttamista, mikäli kolmannesta maasta tuleva matkustaja voi esittää todistuksen, joka osoittaa hänen covid-19-tilanteensa ja joka on myönnetty riittävän luotettavaksi tai digitaalisen vihreän todistuksen kanssa yhteentoimivaksi katsotussa järjestelmässä, kunhan todistus on saatavilla EU:n jäsenvaltioissa. Komissio tekee samaan aikaan tiivistä yhteistyötä kansainvälisten järjestöjen kanssa. Näitä ovat esimerkiksi Taloudellisen yhteistyön ja kehityksen järjestö , YK:n Maailman matkailujärjestö ja G20-ryhmän työryhmä, joka käsittelee maailman matkailun käynnistämistä ja elvyttämistä kestävällä tavalla.

Digitaalisen vihreän todistuksen käyttöönottoon olisi sisällyttävä selkeä ja avoin tiedottaminen kansalaisille todistuksen soveltamisalan ja käytön selittämiseksi, henkilötietojen suojaa koskevien turvatakeiden selventämiseksi ja kansalaisten vakuuttamiseksi siitä, että kyseessä on väline, jonka avulla vapaata liikkuvuutta koskevia oikeuksia on mahdollista käyttää kaikilta osin.